《集杜句题彩凤云龙卷送方公子行》
明代·黄佐

君不见陇山萧索秋云高，山巅朱凤鸣嗷嗷。侧身长顾求其曹，万古云霄一羽毛。

君不见潇湘洞庭虚映空，中有云气从飞龙。天地黤惨忽异色，万斛之舟行若风。

英雄有时亦如此，揽环结佩相终始。凤臆龙鬐未易识，青眼高歌望吾子。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。